Brevdato: 27-12-2022

Sags nr. 2022 - 20764

Dok. nr. 21518080

Postboks 120

3900 Nuuk

Tlf. (+299) 34 51 92

Fax (+299) 32 51 30

E-mail: nun@nanoq.gl

www.nanoq.gl

|  |
| --- |
| Allakkiaq**Notat** |

# **Syfilis i Grønland 2022**

## Baggrund

Landslægeembedet modtager individuelle indberetninger af indberetningspligtige smitsomme sygdomme, herunder syfilis.

Indberetningerne kvalitetssikres løbende, men alene på basis af indberetninger er det ikke altid muligt at afklare, om der er tale om et nyt tilfælde af syfilis, eller om det drejer sig om tidligere syfilis (overstået syfilis). Trods den løbende kvalitetssikring kan det heller ikke udelukkes, at ikke alle tilfælde af syfilis er indberettet. Tallene, der bliver præsenteret nedenfor, skal derfor ses med disse forbehold.

## Hvad er syfilis og hvordan kan man blive smittet med syfilis?

Syfilis er en seksuelt overførbar sygdom forårsaget af bakterien Treponema pallidum.

Statens Serum Institut skriver om smitteveje for syfilis (1).

* *”Syfilis smitter via ubeskyttet seksuelt samvær og kan også overføres fra moder til foster under graviditeten. Desuden kan moderen smitte barnet under fødsel”.*

## Syfilis hos gravide

Alle kvinder bliver tilbudt rutinemæssig screening for syfilis ved første graviditetskonsultation (2). Smitte i fostertilstanden kan føre til abort, dødfødsel eller medfødt syfilis. Medfødt syfilis kan ytre sig som svær akut sygdom efter fødslen eller kan resultere i en række forskellige kroniske tilstande, f.eks. misdannelser og mental retardering. I milde tilfælde opdages tilfælde først senere i livet og nogle gange slet ikke (1).

Hvis moderen behandles tidligt under graviditeten, virker behandlingen også på fosteret. Man vil dog i reglen kontrollere barnet med blodprøver og/eller spinalvæske for syfilis nogle gange i løbet af det første år efter fødslen (1,3).

## Syfilis tilfælde i 2022

I 2022 blev der i alt indberettet 233 syfilistilfælde, fordelt på 228 personer. Der var i alt 3 syfilistilfælde som havde sygdomsdebut i 2021, men først er indberettet i 2022 og derfor fremgår af denne opgørelse. Der var 1 barn der er født med syfilis i år 2022.

Der var 4 re-infektioner (re-smitte) inden for samme år i 2022.

Af de syfilistilfælde var der 3 mindreårige, dvs. børn under 15 år i 2022.

Af de 3 mindreårige var den ene af dem et nyfødt barn i år 2022.

Ved 6 af syfilistilfældene blev der noteret ”kontakt opsporing” i indberetningerne. Dvs. at de ”kontaktopsporede” var nogen, der blev fundet smittet, efter at have været angivet som kontakter til en person, der for nyligt var blevet konstateret smittet med syfilis.

Ved 38 af syfilistilfældene blev der noteret i indberetningerne, at der var sår på kønsorganerne, ved 1 at der var sår i munden og ved 3 at der var sår over hele kroppen, ved 3 at der var hævede kirtler og 7 med udslæt på kroppen eller ansigt.

Sår (chanker) er et symptom på syfilis på første stadiet (primærstadiet). Såret føles hårdt og er ikke ømt. Det kan være placeret synligt på penis eller i skede indgangen, men kan også sidde et sted, hvor det ikke bemærkes af patienten, f.eks. højere op i skeden, endetarmen eller svælget.

Ubehandlet syfilis kan sprede sig med blodet og give feber, hovedpine, udslæt på hele kroppen og forskellige slimhindefænomener efter en til to måneder. Dette kaldes syfilis i andet stadium og opstår hos ca. halvdelen af de ubehandlede.

Ca. en fjerdedel af ubehandlede patienter vil efter måneder til år uden symptomer (latensfasen) udvikle syfilis i tredje stadium, hvor der kan være kronisk infektion i hjerne og rygmarv, i den store legemspulsåre (aorta) tæt ved hjertet eller i led, knogler og hudens bindevæv.

En patient med syfilis i første og andet stadium samt en del af latensfasen er yderst smitsomt, hvorimod tredje stadium ikke er smitsomt (1).

Sundhed.dk beskriver sår forårsaget af syfilis (2):

* *”…sår forårsaget af syfilis øger risikoen for overførsel af HIV og øger risikoen for transmission af Treponema pallidum til hiv-inficerede individer*
* *Syfilis hos HIV-inficerede patienter progredierer hurtigere over i senere stadier, og disse patienter har muligvis højere risiko for neurologiske komplikationer og behandlingssvigt”.*

## Alders- og kønsfordelingen

|  |
| --- |
| Tabel 1. Alders- og kønsfordeling af anmeldte syfilistilfælde i 2021 |
| Aldersgrupper | Kvinder | Mænd | Total (procent) |
| 0 |  | 1 | 1 (0,4 %) |
| 10-14 | 2 | 0 | 2 (0,9 %) |
| 15-19 | 41 | 8 | 49 (21 %) |
| 20-24 | 37 | 25 | 62 (26,6 %) |
| 25-29 | 21 | 17 | 38 (16,3 %) |
| 30-34 | 16 | 13 | 29 (12,5 %) |
| 35-39 | 9 | 11 | 20 (8,6 %) |
| 40-44 | 5 | 2 | 7 (3 %) |
| 45-49 | 2 | 3 | 5 (2,1 %) |
| 50-54 | 3 | 2 | 5 (2,1 %) |
| 55-59 | 1 | 11 | 12 (5,2 %) |
| 60-64 | 1 | 0 | 1 (0,4 %) |
| >65 | 1 | 1 | 2 (0,9 %) |
| Total (procent) | 139 (59,7 %) | 94 (40,3 %) | 233 (100 %) |

Blandt de indberettede tilfælde af syfilis sås de 139 (59,7 %) hos kvinder og 94 (40,3 %) hos mænd (tabel 1). I 2021 sås de fleste syfilistilfælde også hos kvinder (4).

I data fra 2022 af de indberettede syfilistilfælde fremgår det i 1 (0,4 %) tilfælde af smitte, som har haft sex med en af samme køn. Dvs. der forekom kvinder der havde sex med kvinder.

Tabel 1 viser også fordelingen af tilfældene hos begge køn fordelt på 5-årige aldersgrupper hvor de fleste, i alt 26,6 % var mellem 20 og 24 år.

## Syfilistilfælde hos mænd og kvinder fordelt på sundhedsregioner

|  |
| --- |
| Tabel 2: Syfilistilfælde i 2021 fordelt på sundhedsregioner |
| Region | Kvinder | Mænd | Total (procent) |
| Disko | 23 | 9 | 32 (13,7 %) |
| Qeqqa | 30 | 21 | 51 (21,9 %) |
| Sermersooq | 55 | 35 | 90 (38,6 %) |
| Kujataa | 14 | 16 | 30 (12,9 %) |
| Avannaa | 17 | 13 | 30 (12,9 %) |
| Total (procent) | 139 (59,7 %) | 94 (40,3%) | 233 (100 %) |

Tabel 2 viser at de fleste syfilistilfælde blandt mænd og kvinder fandtes i Sundhedsregion Sermersooq efterfulgt af Sundhedsregion Qeqqa og Sundhedsregion Disko.

## Syfilistilfælde fordelt på sundhedsregioner pr. 1.000 indbyggere

|  |
| --- |
| Tabel 3: Indberettede syfilistilfælde fordelt på sundhedsregioner pr. 1.000 indbyggere i 2022 |
| Region | **Disko**  | **Qeqqa** | **Sermersooq** | **Kujataa** | **Avannaa** | **I alt** |
| Antal indberettede | 32 | 51 | 90 | 30 | 30 | 233 |
| Antal indbyggere | 6.102 | 9.223 | 24.104 | 6.248 | 10.878 | 56.619 |
| Pr. 1.000 indbyggere | 5,2 | 5,5 | 3,7 | 4,8 | 2,8 | 4,1 |

Tabel 3 viser at forekomsten af syfilistilfælde pr. 1.000 indbyggere er det største i Sundhedsregion Qeqqa og i Sundhedsregion Disko efterfulgt af Sundhedsregion Kujataa. Indbyggertallene er fundet fra Grønlands statistik i 2022 (4).

## Syfilistilfælde fordelt på byer

Tallene viser, at ligesom i 2021 fandtes de fleste syfilistilfælde i Nuuk, efterfulgt af Sisimiut derefter Aasiaat og Ilulissat der har de samme antal syfilistilfælde.

Der var i alt 75 syfilistilfælde i Nuuk i 2022, hvilket er en stigning med 29 tilfælde af syfilis i forhold til sidste år, hvor der blev indberettet 46 syfilistilfælde.

Der var i alt 33 syfilistilfælde i Sisimiut i 2022, som også er en stigning med 16 i forhold til sidste år, hvor der blev indberettet 17 tilfælde af syfilis.

Antallet af syfilistilfælde i Aasiaat viser et fald fra 27 i 2021 til 24 tilfælde af syfilis i 2022, dvs. med et fald med 3 og antallet af syfilistilfælde i Ilulissat viser en stigning med 5 i 2021 til 24 tilfælde af syfilis i 2022, dvs. en stigning med 19.

## Overblik over udviklingen af syfilistilfælde i Grønland fra 2016-2022

I figur 1 ses et fald fra 71 syfilistilfælde i 2016 til 22 syfilistilfælde i 2017. Derefter ses en stigning fra 118 syfilistilfælde i 2019 op til 233 syfilistilfælde frem til 2022.

**Tendenser**

Antal af syfilistilfælde har været kraftig stigende fra 2017 til 2018. Derefter let faldende frem til 2019 og siden støt stigende frem til 2022. I Danmark har man også set en stigende tendens i syfilis siden 2018, men i forhold til befolkningstallet ser man et noget højere antal nye syfilistilfælde her i Grønland med 4,1 nye tilfælde pr. 1.000 indbyggere sammenlignet med Danmark som har haft 0,11 nye tilfælde pr. 1.000 indbyggere i 2022.[[1]](#footnote-1)

**Seksuel orientering**

De fleste tilfælde blev fundet hos heteroseksuelle unge kvinder mellem 15-29 år. Sammenlignet med danske tal er det i Danmark primært mænd der har sex med mænd mellem 30-39 år som står for den største andel af anmeldte, smittede i 2022.[[2]](#footnote-2)

**Bemærkninger til årets statistik**

Denne statistik er baseret på indberettede syfilistilfælde modtaget i 2022 og nogle i løbet af 2023. Angivelse af sår og oplysninger om kontaktopsporing eller sex med personer af samme køn kan være underrapporteret, hvorfor der tages forbehold for disse tal.

Syfilis har tidligere været et problem i Grønland, men blev ved en stor indsats stort set udryddet. I 2011 og 2012 vendte syfilis tilbage og har siden da udviklet sig hastigt med over 200 nye tilfælde i 2022. Det er en meget kedelig udvikling, da ubehandlet syfilis kan medføre alvorlig sygdom med alvorlige blivende skader på hjerte, blodkar og hjernen. Ubehandlet syfilis hos gravide kan have alvorlige følger i form af abort, dødfødsel eller medfødt syfilis. Medfødt syfilis kan ytre sig som svær, akut sygdom ved fødslen, eller sygdommen kan være uden symptomer, men senere resultere i en række forskellige kroniske tilstande, fx mental retardering.

Syfilis er derfor en sygdom som skal tages alvorligt. Udviklingen med specielt mange smittede yngre kvinder i den fødedygtige alder er et voksende problem selv om der tilbydes screening og behandling af syfilis under graviditeten. Til forskel fra i mange andre lande er sygdommen her i landet udbredt blandt både kvinder og mænd og forekomsten er efterhånden meget høj og langt højere end i noget europæisk land.

Kondomer beskytter mod syfilis, men kun der hvor kondomet dækker. Man kan også smittes med syfilis ved oralsex. Syfilis kan i de tidlige stadier helbredes med antibiotika.

## Referenceliste:

1. Statens Serum Institut: ”Syfilis”. Senest redigeret den 14. november 2019:

<https://www.ssi.dk/sygdomme-beredskab-og-forskning/sygdomsleksikon/s/syfilis>

1. Sundhed.dk: ”Syfilis”. Fagligt opdateret 26.03.2019 (UTC-2):

<https://www.sundhed.dk/sundhedsfaglig/laegehaandbogen/infektioner/tilstande-og-sygdomme/bakteriesygdomme/syfilis/>

1. Standard Test Syfilis (fuld us.) (inklusiv intrathekalsyntese) (R-nr. 322):

<https://www.ssi.dk/produkter-og-ydelser/diagnostik/diagnostiskhaandbog/s/322>

1. Syfilis i Grønland 2021:

<https://nun.gl/emner/udgivelser/aarsberetninger/sundhedsfaglige_notater_vedroerende_2021?sc_lang=da>

1. 2022 Grønlands befolkning pr. 1. oktober. Grønlands Statistik:

<https://stat.gl/dialog/main.asp?lang=da&sc=BE&colcode=o&version=202204>

## Bilag 1.

Figur 2: Syfilistilfælde i 2022 fordelt på aldersgrupper og køn.

1. [Syfilis - opgørelse over sygdomsforekomst 2022 (ssi.dk)](https://www.ssi.dk/sygdomme-beredskab-og-forskning/sygdomsovervaagning/s/syfilis---opgoerelse-over-sygdomsforekomst-2022) [↑](#footnote-ref-1)
2. [Syfilis - opgørelse over sygdomsforekomst 2022 (ssi.dk)](https://www.ssi.dk/sygdomme-beredskab-og-forskning/sygdomsovervaagning/s/syfilis---opgoerelse-over-sygdomsforekomst-2022) [↑](#footnote-ref-2)